Inflasie skiet weer op tot meer as 5% | Netwerk24
Deur Hanlie Stadler 22 Augustus 2018 10:08
Inflasie was in Julie vir die eerste keer in tien maande hoër as 5%, maar steeds binne die Reserwebank se teikenband van 3% tot 6%.
Statistieke Suid-Afrika (SSA) het pas bekend gemaak die inflasiekoers vir Julie was 5,1%, aansienlik hoër as die 4,4% in Mei en die 4,6% in Junie. Dis ook al aansienlik hoër as die onderste draaipunt van 3,8% in Maart.
Die grootste rede vir die styging in die inflasiekoers is steeds die styging in die petrolprys, sowel as 'n styging in die koste van behuising.
Die inflasiekoers is die persentasie wat verbruikers meer vir 'n lys goedere en dienste betaal as 'n jaar gelede.
Tussen Junie en Julie het pryse gemiddeld met 0,8% gestyg, 'n hoë maandstyging vergeleke met die vorige maandstygings van 0,2% in Mei en 0,4% in Junie.
Kerninflasie, wat kos, brandstof en krag uitsluit, beloop nou 4,3%, vergeleke met 4,4% in Mei en 4,2% in Junie. Dit kan rigtinggewend wees vir die Reserwebank wanneer die sentrale bank einde September oor die rentekoers besluit omdat dit wys dat inflasie deur eksterne faktore aangedryf word eerder as deur 'n buitensporige kooplus onder plaaslike verbruikers.
Kosprysinflasie (net vir kos) het effens gedaal tot 3% (van 3% in Mei en 3,1% in Junie). Kos en nie-alkoholiese drank is nou 3,4% duurder as 'n jaar gelede, dieselfde koers as in Junie.
Pensioentrekkers beleef nou inflasie van 5,3% (vergeleke met 4,4% in Junie).
Op provinsiale vlak wissel inflasie van 4% in Limpopo tot 5,9% in die Wes-Kaap.
Provinsiale inflasie wissel van 4% in Limpopo tot 5,9% in die Wes-Kaap. Gauteng en die Wes-Kaap se inflasiekoers is hoër as die oorhoofse inflasiekoers van 5,1%.
Inflasie op die platteland beloop 3,7%.
Mpumalanga, Noord-Kaap: 4,1%
Oos-Kaap, KwaZulu-Natal: 4,5%
Meer oor: Rentekoers | Kospryse | Inflasie | Kosprysinflasie | Inflasiekoers | Statistieke Suid-Afrika | Ssa | Reserwebank